b'\n_START_ARTICLE_\nLa Seca (Barcelona)\n_START_SECTION_\nDescripci\xc3\xb3\n_START_PARAGRAPH_\nL\'Antic edifici de la Seca es troba dins de l\'illa de cases entre els carrers Flassaders, Seca i Mosques, molt a prop de Santa Maria del Mar i el mercat del Born. Quan la Seca va cessar la seva activitat l\'edifici es va dividir en diferents immobles i aix\xc3\xad ha arribat a l\'actualitat._NEWLINE_L\'edifici principal \xc3\xa9s el que t\xc3\xa9 la fa\xc3\xa7ana al carrer Flassaders. Origin\xc3\xa0riament era de planta baixa i un pis amb pati interior per\xc3\xb2 al llarg dels segles l\'espai interior s\'ha anat modificant i a l\'actualitat consta de planta baixa, entres\xc3\xb2l, dues plantes i el pati interior est\xc3\xa0 cobert a l\'altura del primer pis. La fa\xc3\xa7ana t\xc3\xa9 a la planta baixa un gran portal d\'arc rebaixat i, just a sobre, un gran escut borb\xc3\xb2nic. A un costat s\'obre una porta i una finestra, i, a l\'altre, nom\xc3\xa9s una finestra. Al primer pis hi ha tres obertures allindades i corona la fa\xc3\xa7ana el r\xc3\xa0fec de la teulada que \xc3\xa9s a una vessant. Tota la fa\xc3\xa7ana est\xc3\xa0 arrebossada i pintada de blanc excepte els carreus que emmarquen les obertures._NEWLINE_A l\'interior, l\'antic pati actualment \xc3\xa9s un escenari de teatre. En tot l\'edifici els antics murs, de pedra vista, conviuen amb els nous, pintats de blanc. Aquests s\xc3\xb3n visibles en el vest\xc3\xadbul de l\'entrada, on actualment hi ha una cafeteria, a la part posterior del teatre, a les escales,.... al pati que queda al primer pis s\xc3\xb3n visibles algunes portes allindanades emmarcades amb grans carreus i una antiga finestra amb la llinda decorada amb quatre arcs lobulats. Una cornisa corona els murs. En aquest pati es pot veure un pas cobert, realitzat en ma\xc3\xb3, a l\'al\xc3\xa7ada del primer pis; aquest pas es va fer en la darrera restauraci\xc3\xb3. Tamb\xc3\xa9 es va realitzar un mur amb fileres de maons separats entre si de manera de deixen passar la llum a un espai buit que queda obert fins a la planta baixa. En aquest espai s\'ha col\xc2\xb7locat un terra de vidre per on es pot circular i d\'aquesta manera es pot veure la part externa de la torre de l\'or, lloc on es guardava l\'or i els metalls per fabricar les monedes. En aquesta cara externa es pot veure una finestra allindanada emmarcada per grans carreus regulars i el parament del mur de pedres irregulars. Actualment a l\'interior de la torre hi ha el cos d\'escales._NEWLINE_L\'immoble que d\xc3\xb3na al carrer la Seca \xc3\xa9s de planta baixa i un pis. Totes les obertures s\xc3\xb3n allindanades i corona la fa\xc3\xa7ana el r\xc3\xa0fec de la teulada. En alguns punts \xc3\xa9s visible el parament que barreja la pedra irregular amb els maons. De la teulada sobresurt una xemeneia de maons de forma troncoc\xc3\xb2nica i que est\xc3\xa0 coronada per dues motllures.\n_START_SECTION_\nHist\xc3\xb2ria\n_START_PARAGRAPH_\nLa Seca Reial o Reial F\xc3\xa0brica de Moneda de la Corona d\'Arag\xc3\xb3, apareix documentada per primera vegada l\'any 1441i la seva ubicaci\xc3\xb3 era a la cantonada entre el carrer de les Mosques i el carrer de la Seca. Cap a finals dels segle XV i al segle XVI l\'edifici es va anar eixamplant fins a ocupar tamb\xc3\xa9 la finca del carrer Flassaders, propietat de Lloren\xc3\xa7 F\xc3\xa0bregas. La part principal de l\'edifici \xc3\xa9s de mitjans del segle XVII, moment en qu\xc3\xa8 es transform\xc3\xa0 totalment la fesomia del conjunt. Al segle XVIII els Borbons van col\xc2\xb7locar el seu escut a la fa\xc3\xa7ana._NEWLINE_Despr\xc3\xa9s de la Guerra de Successi\xc3\xb3 va ser tancada i durant la dominaci\xc3\xb3 napole\xc3\xb2nica, al 1808, es va tornar a obrir, moment en qu\xc3\xa8 es van encunyar les primeres pessetes._NEWLINE_La Seca acoll\xc3\xad les primeres premses monet\xc3\xa0ries mec\xc3\xa0niques fabricades, al 1856, a la Maquinista Terrestre y Mar\xc3\xadtima a les quals es va aplicar el vapor. Al 1858 es va construir la xemeneia. S\'hi va fabricar moneda fins al seu tancament al 1881._NEWLINE_A partir d\'aquell moment les diferents estructures que formaren la fabrica es van anar dividint en diferents immobles._NEWLINE_L\'edifici del carrer Flassaders va acollir un taller d\'adobs, un magatzem de drogueria i una discoteca. Al 1902 el pati interior va ser cobert i es convert\xc3\xad en un magatzem. L\'any 2011, Meritxell Inaraja va fer la rehabilitaci\xc3\xb3 d\'aquest immoble per convertir-lo en l\'Espai Brossa, un teatre. Per aquest projecte  va rebre el "Premio sul Restauro e Architetture Mediterranee" en la segona edici\xc3\xb3 de PRAM._NEWLINE_Els diferents edificis del carrer la Seca acullen una societat gastron\xc3\xb2mica basca i les futures instal\xc2\xb7lacions del Museu de dels Cultures del M\xc3\xb3n, per\xc3\xb2 aquest projecte de moment resta aturat per unes excavacions arqueol\xc3\xb2giques que s\'estan realitzant i que han deixat a la vista les restes de les antigues estructures de la Seca.'